送僧自總
作者：王令
朝代：宋

paragraphs: 吾病不喜語，客来但寒暄。
頰舌且不能，况事文字間。
彼總乃吾舊，不見今三年。
一日踏我門，告我將南遷。
問之行所止，其去何由緣。
言方學從師，惜以日月閑。
將求佛所宗，就乞世未傳。
浮舟江海波，蹀屣山岳顛。
行方極所到，未可歲月還。
謂余昔同遊，當得送以言。
噫佛與吾學，兩分不相全。
今余與子遇，無異東西轅。
共憇中道間，邂逅相留連。
我駕志在遠，子驅良亦遄。
吾終不爾從，爾終不回旋。
兩各劇所勤，相遠日益懸。
又出所爲文，要我加量銓。
熒熒掇其英，曄曄粲滿編。
惜哉不經師，如珠莫鑽穿。
雖有可寶資，終以無用捐。
吾觀古人書，盖亦不但然。
道德藹於中，口實助使宣。
豈有拔其根，而望華可搴。
不知源所来，何用其流沿。
人材苟不長，得一且可專。
六經衆子文，其治自足觀。
身當聖人時，来學浩萬千。
獨顔纔庶幾，他固未可肩。
人有老於行，不聞可逃天。
子何不從此，去就異說攣。
弗思自解縱，又欲引世纒。
常觀已論徒，恥出妻子前。
彼髠以爲羞，爾以爲忻懽。
生棄父母養，士得執以鞭。
彼爲則遇刑，爾還自稱賢。
羞惡所不存，爾說尚何先。
予欲收子身，解去子所牽。
浴以清冷波，佩以蘭與荃。
相從中道驅，障塞異道偏。
愛之幸其聽，不聽誠可憐。